CELEX: 32017D0887
Language: et
Date: 2017-05-22 00:00:00
Title: Komisjoni rakendusotsus (EL) 2017/887, 22. mai 2017, milles käsitletakse suu- ja sõrataudi Tuneesiast liitu sissetoomise vältimiseks võetavaid meetmeid ja millega muudetakse rakendusotsust (EL) 2017/675 (teatavaks tehtud numbri C(2017) 3221 all) (EMPs kohaldatav tekst )

24.5.2017   
            
            
               ET
            
            
               Euroopa Liidu Teataja
            
            
               L 135/25
            
         KOMISJONI RAKENDUSOTSUS (EL) 2017/887,
   22. mai 2017,
   milles käsitletakse suu- ja sõrataudi Tuneesiast liitu sissetoomise vältimiseks võetavaid meetmeid ja millega muudetakse rakendusotsust (EL) 2017/675
   
      
         (teatavaks tehtud numbri C(2017) 3221 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 6,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 5,
   ning arvestades järgmist:
   
               (1)
            
            
               Direktiivis 91/496/EMÜ on sätestatud kolmandatest riikidest liitu saabuvate loomade veterinaarkontrolli põhimõtted. Selles on sätestatud meetmed, mida komisjon saab võtta, kui kolmanda riigi territooriumil ilmneb või levib haigus, mis võib kujutada endast tõsist ohtu loomade või inimeste tervisele.
            
         
               (2)
            
            
               Direktiivis 97/78/EÜ on sätestatud kolmandatest riikidest liitu toodavate loomade veterinaarkontrolli põhimõtted. Selles on sätestatud meetmed, mida komisjon saab võtta, kui kolmanda riigi territooriumil ilmneb või levib haigus, mis võib kujutada endast tõsist ohtu loomade või inimeste tervisele.
            
         
               (3)
            
            
               Suu- ja sõrataud on veiste, lammaste, kitsede ja sigade üks kõige nakkavamatest haigustest. Seda haigust põhjustav viirus võib väga kiiresti levida eelkõige haigestunud loomadest valmistatud toodete ja saastunud elutute objektide, sealhulgas näiteks loomaveokite kaudu. Viirus jääb saastunud keskkonnas väljaspool peremeeslooma olenevalt temperatuurist püsima mitmeks nädalaks.
            
         
               (4)
            
            
               Komisjoni rakendusotsus (EL) 2017/657 (3) võeti vastu pärast suu- ja sõrataudi puhanguid Alžeerias ning sellega kehtestati sellised liidu tasandi kaitsemeetmed, millega võetakse arvesse suu- ja sõrataudi põhjustava viiruse püsimajäämist keskkonnas ja selle võimalikke levikuteid.
            
         
               (5)
            
            
               Kõnealuste meetmetega nähti ette otse Alžeeriast või sealt Maroko või Tuneesia kaudu liidu territooriumile saabuvate loomaveokite ja loomaveolaevade nõuetekohane puhastamine ja desinfitseerimine, sest see on sobivaim viis takistada viiruse kiiret edasikandumist pikkade vahemaade taha.
            
         
               (6)
            
            
               Tuneesia teatas 28. aprillil 2017, et on kinnitust leidnud suu- ja sõrataudi serotüübi A puhang Tuneesia territooriumil. Seepärast tuleks Tuneesia puhul kohaldada samu kaitsemeetmeid, mida kohaldatakse Alžeeria puhul.
            
         
               (7)
            
            
               Meetmed peaksid hõlmama kõiki Alžeeriast ja Tuneesiast pärinevaid loomaveokeid, isegi kui need jõuavad liidu territooriumile muu kolmanda riigi kaudu.
            
         
               (8)
            
            
               Rakendusotsust (EL) 2017/675 tuleks seepärast vastavalt muuta,
            
         
               (9)
            
            
               Käesoleva otsusega ettenähtud meetmed peaksid kehtima sellise ajavahemiku kestel, mis võimaldab täielikult hinnata suu- ja sõrataudi arengut asjaomastes piirkondades.
            
         
               (10)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsust (EL) 2017/675 muudetakse järgmiselt.
   
               1)
            
            
               Pealkiri asendatakse järgmisega:
               „milles käsitletakse suu- ja sõrataudi Alžeeriast ja Tuneesiast liitu sissetoomise vältimiseks võetavaid meetmeid“.
            
         
               2)
            
            
               Artikli 2 lõikes 1 ja artikli 3 lõikes 1 asendatakse sõnad
               „kas otse Alžeeriast või sealt Maroko või Tuneesia kaudu“
               järgmiste sõnadega:
               „kas otse Alžeeriast või Tuneesiast või muu kolmanda riigi kaudu“.
            
         
               3)
            
            
               Artikli 3 lõikes 2 ja artiklis 4 asendatakse sõna „Alžeeriast“ sõnadega „Alžeeriast ja Tuneesiast“ ning sõna „Alžeeriasse“ sõnadega „Alžeeriasse ja Tuneesiasse“.
            
         
               4)
            
            
               I lisa ja II lisa pealkirjas asendatakse sõnad
               „Alžeeriast või sealt Maroko või Tuneesia kaudu“
               järgmiste sõnadega:
               „Alžeeriast või Tuneesiast või muu kolmanda riigi kaudu“.
            
         Artikkel 2
   Käesolev otsus on adresseeritud liikmesriikidele.
   
      Brüssel, 22. mai 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 268, 24.9.1991, lk 56.
   
      (2)  EÜT L 24, 30.1.1998, lk 9.
   
      (3)  Komisjoni 7. aprilli 2017. aasta rakendusotsus (EL) 2017/675, milles käsitletakse suu- ja sõrataudi Alžeeriast liitu sissetoomise vältimiseks võetavaid meetmeid (ELT L 97, 8.4.2017, lk 31).